|  |  |  |  |
| --- | --- | --- | --- |
|  |  | CED/C/SRB/OAI/1 | |
|  | **Унапређена неуређена верзија** | | дистриб: општа  4. април 2025. године  Изворни документ: енглески језик |

**Комитет за присилне нестанке**

Закључна запажања о додатним информацијама које је Србија доставила у складу са чланом 29 (4) Конвенције

[[1]](#footnote-2)А. Увод

1. Комитет цени додатне информације које је Србија благовремено доставила у складу са чланом 29 (4) Конвенције, како је Комитет захтевао у својим закључна запажањима из 2015. године. Такође је захвалан на конструктивном дијалогу који је вођен са делегацијом Државе уговорнице на 514. састанку Комитета 18. марта 2025. године, као и на информацијама достављеним током дијалога у вези са мерама предузетим како би се испуниле обавезе Државе уговорнице према Конвенцији у следећим областима: (а) хармонизација законодавства и институционални оквир, (б) кривично гоњење, истрага и сарадња и (в) потрага и идентификација. Комитет такође захваљује Држави уговорници на додатним информацијама датим у писаној форми након дијалога.
2. На 529. састанку, одржаном 27. марта 2025. године, Комитет је усвојио следећа закључна запажања.

Б. Позитивни аспекти

1. Комитет признаје кораке које је Држава уговорница предузела након објављивања својих претходних закључних запажања, укључујући:

(а) Укључивање присилног нестанка као злочина против човечности у члан 371. Кривичног законика из 2016. године.

(б) Јачање капацитета Тужилаштва за ратне злочине; и

(в) Израду нацрта закона о несталим лицима ради отклањања постојећих недостатака у националном законодавству.

В. Ефекат препорука Комитета и нови развој догађаја у Држави уговорници

1. Опште информације

1. Комитет прихвата мере које је Држава уговорница предузела у областима релевантним за Конвенцију након усвајања претходних закључних запажања Комитета. Имајући у виду информације које је Држава уговорница дала током конструктивног дијалога одржаног поводом 28. седнице, Комитет жели да истакне своју забринутост и препоруке како би законодавство у Држави уговорници радило у корист спречавања и кажњавања присилних нестанака и обезбедило права жртава, спровођење таквог законодавства и понашање надлежних органа у потпуности у складу са Конвенцијом. Комитет стога позива Државу уговорницу да спроведе сњегове препоруке, које су дате у конструктивном духу и духу сарадње.

2. Усклађеност законодавства и институционални оквир

Криминализација присилног нестанка као самосталног кривичног дела

1. Комитет узима у обзир став Државе уговорнице да су њен Кривични законик, посебно чланови 371. Злочин против човечности, 132. Противправно лишење слободе и 134. Отмица, довољни за кривично гоњење и санкционисање случајева присилног нестанка. Међутим, Комитет је забринут што ови чланови Кривичног законика не обухватају на одговарајући начин све саставне елементе и модалитете присилног нестанка, како је дефинисано у члану 2. Конвенције. С тим у вези, Комитет подсећа да присилни нестанак није низ различитих кривичних дела, већ сложено и појединачно казнено дело, и да само криминализацијом присилног нестанка као самосталног кривичног дела Држава уговорница може у потпуности да испоштује члан 4. Конвенције (чл. 2-4).
2. **Комитет понавља своју препоруку позивајући Државу уговорницу да преиспита своје законодавство како би присилни нестанак укључила у национално законодавство као самостално казнено дело у складу са дефиницијом садржаном у члану 2. Конвенције.**

Одговарајуће казне

1. Комитет примећује да у одсуству самосталног кривичног дела присилног нестанка, казнена дела која постоје у члановима 132. и 134. Кривичног законика не предвиђају казне које су сразмерне тежини кривичног дела присилног нестанка у складу са чланом 7 (1) Конвенције (чл. 7).
2. **Комитет препоручује да Држава уговорница**

**(а) усвоји законодавне мере неопходне да у свој кривични закон укључи** **одговарајуће казне за казнено дело присилног нестанка које узимају у обзир његову изузетну тежину, као и посебне олакшавајуће и отежавајуће околности наведене у члану 7 (2) Конвенције,**

**(б) обезбеди да кривична одговорност надређених буде предвиђена националним законом, у складу са чланом 6 (1) (б) Конвенције.**

1. Комитет узима у обзир информације које је дала Држава уговорница у вези са чињеницом да насилни нестанак као злочин против човечности не подлеже застарелости. Међутим, Комитет и даље изражава забринутост што се присилни нестанци који не представљају злочин против човечности и који се гоне према члановима 132. и 134. Кривичног законика не сматрају континуираним кривичним делима према члану 61. Кривичног законика и стога подлежу стандардном статусу застарелости (чл. 8).
2. **Комитет препоручује да се Држава уговорница постара да, у складу са чланом 8. Конвенције, рок застарелости који се примењује на самостално кривично дело присилног нестанка буде дуготрајан и сразмеран крајњој тежини кривичног дела и да, с обзиром на континуирану природу дела, почиње да тече од тренутка када казнено дело престане.**
3. Комитет дели забринутост специјалног известиоца за промоцију истине, правде, репарације и гаранција непонављања кривичног дела у вези са недостатком инклузивности Закона о правима бораца, борачких инвалида, цивилних инвалида и чланова њихових породица[[2]](#footnote-3) , „[који] служи само грађанима Србије који су страдали од стране непријатељских војника и који су за последицу стекли одређени физички инвалидитет […]”[[3]](#footnote-4)(чл. 3, 4 , и 24).
4. **Комитет препоручује да Држава уговорница ревидира Закон о правима бораца, борачких инвалида, цивилних војних инвалида и чланова њихових породица и призна статус свим жртвама рата и да им свима, без дискриминације, обезбеди пуну и ефективну репарацију, компензацију, рехабилитацију, реституцију и сатисфакцију.**

Дефиниција жртава

1. Комитет је забринут што је према Закону о правима несталих лица и чланова њихових породица дефиниција жртава ограничена на оне који су нестали од стране непријатељских војних снага (чл. 24).
2. **Комитет апелује на Државу уговорницу да се постара о томе да дефиниција жртава у њеном националном законодавству буде у потпуности у складу са чланом 24 (1) Конвенције и да укључује све појединце који су претрпели штету као директну последицу присилног нестанка.**

Заштита сведока

1. Комитет прима на знање информације које је доставила Држава уговорница о програмима помоћи и заштите који су доступни сведоцима и жртвама присилних нестанака, као и о доступним процесима за истрагу навода о претњама или застрашивању које би они могли доживети. Комитет је, међутим, забринут због пристиглих навода о застрашивању и нападима на сведоке и жртве, који су их одвратили од сведочења у предметима ратних злочина, као и због тога што нису предузете правне радње за сузбијање такве праксе, упркос постојању конкретног кривичног дела у Кривичном законику (чл. 12).
2. **Комитет понавља препоруку Специјалног известиоца за промоцију истине, правде, репарација и гаранција непонављања позивајући Државу уговорницу да пружи ефикасне и свеобухватне услуге заштите сведока жртвама и сведоцима из рата и да обезбеди да сви случајеви претњи или застрашивања против њих буду темељно и непристрасно истражени, да се кривично за њих починиоци гоне и казне.[[4]](#footnote-5)**

Непостојање свеобухватног националног оквира у вези са присилним нестанком

1. Комитет уважава информације које је Држава уговорница доставила у вези са различитим институцијама, правним инструментима, политикама и стратегијама које имају надлежност да се баве присилним нестанцима. Међутим, Комитет је забринут што они не пружају свеобухватан оквир за решавање питања присилног нестанка нити пружају адекватну подршку жртвама с обзиром на одсуство самосталног казненог дела присилног нестанка (чл. 2, 7, 8 и 12).
2. **Комитет препоручује да Држава уговорница усвоји нацрт закона о правима несталих лица и чланова њихових породица и постара се да усвојена верзија на адекватан начин одговори на постојеће празнине у важећем законодавству о присилном нестанку, посебно у погледу потраге и идентификације, статуса и права жртава присилног нестанка и њихових породица, високих стандарда доказивања и ограничене подобности за компензацију. Подстиче Државу уговорницу да обезбеди пуно учешће цивилног друштва уопште, а посебно жртава присилног нестанка и њихових удружења, у разматрању закона пре његовог усвајања.**



3. Тужилаштво, истрага и сарадња

Тужилаштво и истрага



1. Комитет прима на знање примљене информације о националним стратегијама за процесуирање ратних злочина 2016–2020 и 2021–2026 и акционом плану за спровођење Националне стратегије за ратне злочине (2021-2026). Међутим, Комитет је забринут због дугог времена обраде, пријављених заосталих предмета од преко 1.700 предистражних предмета, ниске стопе кривичног гоњења званичника средњег и високог ранга и порицања ратних злочина изражених у различитим окружењима, укључујући политичке актере на високом нивоу (чл. 9,11, и 24).
2. **Комитет препоручује да Држава уговорница интензивира своје напоре како би осигурала благовремено процесуирање истрага, смањила заостатак и обезбедила кривично гоњење свих наводних починилаца.**
3. Комитет узима у обзир бројке које је дала Држава уговорница након дијалога о кривичном гоњењу и осуди у случајевима. Комитет је забринут што, с обзиром на непостојање присилног нестанка као самосталног казненог дела, тачни подаци за кривично гоњење и осуде у вези са присилним нестанцима не могу бити доступни (чл. 2,3,11, и 12).
4. **Комитет препоручује Држави уговорници да се постара да постојећи регистри обухватају разврстане податке који омогућавају идентификацију случајева присилног нестанка као што је дефинисано чланом 2. Конвенције и обезбеде разликовање таквих случајева, дела обухваћених чланом 3. и других нестанака који нису обухваћени Конвенцијом.**
5. Комитет прима на знање информације које је доставила Држава уговорница у вези са преносом предмета из Босне и Херцеговине и напомиње да они доприносе ограничавању некажњивости и смањењу броја нерешених кривичних поступака у региону (чл. 6,11, и 14).
6. **Комитет препоручује да Држава уговорница одржи ову сарадњу у размени информација и доказа и обезбеђивању приступа сведоцима у вези са предметима ратних злочина.**
7. Комитет прихвата изјаве Државе уговорнице у вези са доследношћу примене постојећих закона на све случајеве присилног нестанка. Међутим, Комитет дели забринутост коју је 2023. године изнео специјални известилац за промовисање истине, правде, репарације и гаранција непонављања кривичног дела у вези са „стагнацијом у вољи да се српски званичници процесуирају за злочине над косовским Албанцима, с обзиром да такве оптужнице нису подигнуте у последњих пет година“[[5]](#footnote-6) (чл. 6 и 13).
8. **Комитет препоручује да Држава уговорница обезбеди кривично гоњење свих лица умешаних у присилни нестанак без обзира на етничку припадност жртава, као и на ранг и етничку припадност умешаних званичника.**

Нестанак из породилишта и илегална међудржавна усвајања

1. Комитет прима на знање информације које је дала Држава уговорница у вези са усвајањем Закона о несталим бебама 2020. године. Такође примећује да је након доношења закона и формирања „Комисије за истрагу и обезбеђивање репарација“ решено неколико случајева. Међутим, изражава жаљење што су многи поднети захтеви још увек на чекању, као и неке од мера које су и даље неопходне да би се испунила пресуда Европског суда за људска права из 2013. године у предмету Зорица Јовановић против Србије[[6]](#footnote-7) (чл. 25).
2. **Комитет препоручује да Држава уговорница обезбеди истрагу свих случајева нестанака из породилишта који су се десили широм Србије и/или незаконитих међудржавних усвојења, потрагу и идентификацију особа које су могле бити жртве ове праксе, као и да обезбеди репарације овим жртвама с обзиром на њихове случајеве у оквиру присилног нестанка и у складу са ставовима 13. до 17. Заједничког саопштења Комитета и других механизама за људска права о незаконитим међудржавним усвајањима[[7]](#footnote-8).**

Међународна сарадња

1. Комитет констатује потписивање 2015. године Споразума о унапређењу регионалне сарадње у процесуирању ратних злочина и тражењу несталих лица и успостављању координационих механизама између Босне и Херцеговине, Хрватске и Србије, као и информације које је Држава уговорница доставила у вези са споразумима који су усвојени у духу регионалне сарадње. Ипак, Комитет је забринут због тога што су, према добијеним информацијама, регионална сарадња и координација потребна за ефикасан развој процеса тражења и идентификације у застоју последњих година, посебно са Хрватском и Косовом[[8]](#footnote-9) (чл. 13, 14, и 15).
2. **Комитет препоручује да Држава уговорница настави да улаже највеће напоре да превазиђе изазове са којима се суочава на билатералном и мултилатералном нивоу како би се сви случајеви присилних нестанака решавали без одлагања, у потпуном складу са Конвенцијом.**
3. Комитет је забринут што Држава уговорница и даље одбија да изручи држављане Србије које су затражили правосудни органи Косова (чл. 13,14).
4. **Комитет препоручује да Држава уговорница предузме све неопходне мере да унапреди сарадњу са правосудним органима на Косову и да олакша кривично гоњење свих лица оптужених за извршење присилног нестанка, укључујући споразуме о уступању случајева.**
5. Комитет прима на знање информације које је дала Држава уговорница у вези са одговорима на регионалне захтеве за достављање архивске документације. Међутим, Комитет је забринут што релевантни досијеи и архиве остају тајни и што им је приступ ограничен (чл. 13, 14 и 15).
6. **Комитет препоручује да Држава уговорница омогући приступ јавности свим релевантним архивама, укључујући архиве Министарства унутрашњих послова и Војске Србије, како би се промовисало решавање случајева под истрагом и неговало окружење које омогућава функционисање организација цивилног друштва које раде на транзиционој правди у региону.**
7. Комитет је забринут због отказивања инаугурационог састанка Заједничке комисије за нестала лица Београда и Приштине планираног за 15. јануар 2025. године. Неспровођење Декларације о несталим лицима потписане између Косова и Србије 2023. године представља препреку да се разјасни судбина преосталих несталих лица и места где се они налазе (чл. 13 и 14).
8. **Комитет препоручује Држави уговорници да настави разговоре са Косовом како би се превазишле потешкоће које спречавају напредак у примени Декларације.**

4. Потрага и идентификација

1. Комитет прима к знању информације које је доставила Држава уговорница о ексхумацији масовних гробница, идентификацији несталих особа и радњама које су предузете да се утврди судбина оних који су можда насилно нестали током 1990-их, као и о напорима уложеним да се успоставе механизми регионалне сарадње за решавање проблема присилних нестанака. Комитет, међутим, са жаљењем наводи да, према Бази активних случајева несталих лица у сукобима у бившој Југославији, остаје да се разјасни судбина и где се налази око 11.000 несталих лица, као и да је примена споразума о сарадњи и даље суочена са великим изазовима (чл. 12, 14, 15 и 24).
2. **Комитет препоручује успостављање ефикасних механизама за финализацију процеса потраге и истраге у вези са 11.000 несталих особа у контексту оружаних сукоба 1990-их; за промовисање стварне имплементације успостављених механизама регионалне сарадње; и обезбеђивање жртвама, њиховим представницима и организацијама које их прате приступа информацијама које се односе на процесе потраге и истраге и могућности да учествују у њима, без обзира на њихову етничку припадност или националност.**

Обележавање сећања на жртве присилних нестанака

1. Комитет прима к знању информације које је доставила Држава уговорница у вези са напорима за обележавање споменика, као што је Музеј жртава геноцида, и партнерствима са жртвама, укључујући ромску заједницу, у пројектима обележавања сећања. Међутим, Комитет је забринут што ови напори не укључују подједнако жртве присилних нестанака несрпских етничких група (чл. 24).
2. **Комитет препоручује Држави уговорници да уложи напор да се подједнако обележава сећање на жртве присилних нестанака несрпских етничких група. Конкретно, Држава уговорница треба да:**

**(а) се постара да пројекти обележавања сећања, укључујући музеје, споменике и изложбе, буду инклузивни и да представљају искуства свих жртава присилних нестанака, без обзира на њихову националност или етничку припадност,**

**(б) сарађују са удружењима жртава из свих националних и етничких група на изради и спровођењу пројеката обележавања сећања који одражавају искуства свих заједница погођених оружаним сукобима 1990-их.**

1. Комитет напомиње да Држава уговорница тек треба да се изјасни о подршци резолуцији Генералне скупштине УН-а о геноциду у Сребреници која осуђује свако порицање геноцида у Сребреници и радње које величају оне које су међународни судови осудили за ратне злочине, злочине против човечности и геноцид (чл. 5 и 24).
2. **Комитет препоручује Држави уговорници да:**

**(а) подржи Резолуцију Генералне скупштине УН 78/282 о геноциду у Сребреници,[[9]](#footnote-10) јер доприноси обележавању 11. јула као Међународног дана размишљања и сећања на геноцид у Сребреници 1995. године,**

**(б) измени и допуни своје законодавство како би се обезбедило инкриминисање сваког облика порицања ратних злочина утврђених пресудама МКСЈ-а МСП-а**

**(ц) осуди свако порицање геноцида у Сребреници и других ратних злочина, без обзира да ли су починиоци били непријатељске или пријатељске снаге, и**

**(д) процесуира и санкционише радње које величају осуђене за ратне злочине, злочине против човечности и геноцид.**

НАСИЛНИ НЕСТАНАК У КОНТЕКСТУ МИГРАЦИЈА

1. Комитет прима к знању информације које је доставила Држава уговорница у вези са мерама предузетим за ширење Општег коментара Комитета о присилним нестанцима у контексту миграције. Комитет признаје законску реформу која је усвојена у вези са трговином људима и уписом рођених. Међутим, Комитет је и даље забринут зато што су усвојене мере оријентисане ка безбедносном приступу миграцији, што може довести мигранте и тражиоце азила у опасност од присилног нестанка због рестриктивних миграционих политика, неадекватних механизама заштите и недостатка ефикасних мера за испуњавање њихових специфичних захтева (чл. 2,3,16 и 25).
2. **Комитет препоручује да Држава уговорница предузме даље мере у светлу свог Општег коментара о присилним нестанцима у контексту миграције како би се избегле праксе које излажу мигранте и тражиоце азила ризицима од присилног нестанка, укључујући спровођење свеобухватног прегледа постојећих миграционих политика и пракси како би се идентификовали такви ризици, и развијање различитог приступа за специфичне захтеви одређене групе миграната и тражилаца азила, попут малолетника без пратње, жена и жртава трговине људима. Даље препоручује јачање сарадње и координације са међународним организацијама, специјализованим организацијама цивилног друштва и другим заинтересованим странама како би се осигурао свеобухватан и ефикасан одговор на потребе заштите миграната и тражилаца азила од присилних нестанака.**

Г. ОСТВАРИВАЊЕ ПРАВА И ИСПУЊАВАЊЕ ОБАВЕЗА ПО КОНВЕНЦИЈИ, ШИРЕЊЕ ИНФОРМАЦИЈА И НАКНАДНЕ АКТИВНОСТИ

1. **Комитет жели да скрене пажњу на обавезе које су преузеле Државе када су постале потписнице Конвенције и, у том погледу, позива Државу уговорницу да обезбеди да све мере које предузима, без обзира на њихову природу или орган власти из којег произилазе, буду у потпуности у складу са обавезама које је преузела када је постала потписница Конвенције и других релевантних међународних инструмената.**
2. **Комитет жели да нагласи посебно окрутан утицај присилног нестанка на жене и децу. Жене које су подвргнуте присилном нестанку посебно су подложне сексуалном и другим облицима родно заснованог насиља. Жене које су рођаци нестале особе и стога се сматрају жртвама у складу са чланом 24 (1) Конвенције, посебно су склоне да трпе озбиљне друштвене и економске непогодности и да буду изложене насиљу, прогону и одмазди као резултат својих напора да пронађу своје вољене. Деца која су жртве присилног нестанка, било зато што су сама нестала или зато што трпе последице нестанка неког од својих рођака, посебно су подложна кршењу својих људских права. Комитет стога ставља посебан нагласак на потребу да Држава уговорница систематски усвоји родну перспективу и узме у обзир специфичне потребе жена и деце док поступа у складу са препорукама датим у овим закључним запажањима и спроводи читав низ права и обавеза наведених у Конвенцији.**
3. **Држава уговорница се охрабрује да шири информације о Конвенцији и овим закључним запажањима у великој мери у циљу подизања свести међу органима власти, актерима цивилног друштва и јавности у целини. Комитет такође подстиче Државу уговорницу да промовише и омогући учешће цивилног друштва у акцијама предузетим за спровођење препорука садржаних у овим закључним запажањима.**
4. **У складу са чланом 29 (4) Конвенције, Комитет тражи од Државе уговорнице да достави, најкасније до 4. априла 2029. године, конкретне и ажуриране информације‑о праћењу препорука датих у овим закључним запажањима и све друге информације које сматра релевантним у светлу Конвенције. Комитет подстиче Државу уговорницу да усвоји националну политику о спречавању присилног нестанка и да промовише и олакша учешће цивилног друштва, посебно организација жртава присилног нестанка, у припреми ових додатних информација.**

1. \*   
   \* Усвојио Комитет на својој двадесет осмој седници (17. март – 4. април 2025. године) [↑](#footnote-ref-2)
2. A/HRC/54/24/Додатак 2, ставови 20,11,24,25. [↑](#footnote-ref-3)
3. A/HRC/54/24/Додатак 2, став 24. [↑](#footnote-ref-4)
4. A/HRC/54/24/Додатак 2, ставови 21 и 100. [↑](#footnote-ref-5)
5. A/HRC/54/24/Додатак 2, став 20 [↑](#footnote-ref-6)
6. *ECHR, Zorica Jovanović v. Serbia* - [21794/08](#{%22appno%22:[%2221794/08%22]}) [↑](#footnote-ref-7)
7. CED/C/9 [↑](#footnote-ref-8)
8. Све референце на Косово у овом документу треба схватити као потпуно у складу са Резолуцијом 1244 (1999) Савета безбедности, без прејудицирања статуса Косова. [↑](#footnote-ref-9)
9. [A/78/L.67/Rev.1](https://www.undocs.org/A/78/L.67/Rev.1) [↑](#footnote-ref-10)